google/wiki40b huggingface dataset:
Schluchsee-demningen

Schluchsee-demningen er en demning som regulerer innsjøen Schluchsee i elva Schwarza, beliggende i Landkreis Breisgau-Hochschwarzwald i Regierungsbezirk Freiburg, langt sør i Schwarzwald i det sørvestlige i Tyskland. Demningen ligger 930 meter over havet.
Demningen er en gravitasjonsdam i betong. Den er 64 meter høy og 250 meter lang, og ved foten er den 3,7 meter tykk. Oppdemmet vannmasse er inntil 114.3 millioner m³. Demningen ble reist 1929-32, og er den høyest beliggende demningen i Tyskland. Riktignok ligger Hornbergbecken] på 1.048 moh. høyere, men dette er et bekkenreservoar uten innsjø, og ikke en demning. Denenfor demningen følger en kaskade av reguleringer og vannkraftverk, kalt Schluchsee-gruppen. Schluchsee-demningen fører vann til Häusern vannkraftverk via en 6,2 km lang underjordisk tunnel.
Schluchsee er 7,5 km lang og 1,4 km bred, og har et største volum på 5,14 km². Nedslagsfeltet for vannforsyningen er på 72,8 km², og ligger i høyere deler av Schwarzwald. Før oppdemmingen var dette en bresjø som lå 30 meter lavere, var bare 3 km lang og knapt 1 km bred.
Byggingen startet med at innsjøen ble gjort dypere i 1930, da sprengte man ut en fure i sjøbunnen med dynamitt. Deretter kunne reisingen av demningen starte, og etter oppdemmingen ble sjøen hele 61 meter dyp på det dypeste. Deretter tok dambyggingen to år.
I 1983 ble hele reservoaret tappety ut for inspeksjonsformål, og da var både sjøbunnen og restene av oversvømte bosettinger synlige for skuelystne.
Mellom himmel og jord

Handling

Le Ly Hayslip er en jente som bor på den vietnamesiske landsbygda. Hennes liv endrer seg dramatisk da Vietnamkrigen kommer. I løpet av krigsårene blir hun kidnappet og torturert av Sør-Vietnamesiske styrker og senere av Vietcong, som mistenker henne for å være en forræder. Etter voldtekten blir hennes forhold til landsbyen ødelagt og både hun og familien må flytte.
Hun og familien flytter til Saigon, hvor hun får jobb hos en velstående familie. Hun blir der utnyttet av familiens mannlige overhode og ender opp med å bli gravid. Når kona hans får greie på hva som er skjedd blir hun rasende og Le Ly må sammen med sin familie flytte tilbake til landsbygda. Der møter hun den amerikanske soldaten Steve Butler (Tommy Lee Jones) som viser interesse for henne. Etter alle opplevelsene er hun nølende med å knytte seg til en mann igjen, men etter en stund med tvil blir de sammen.
Etter en stund flytter de til USA. Deres samliv begynner bra, men etter en stund begynner senvirkningene etter år i krigssonen å vise seg hos Steve. Han blir stadig mer voldelig og forholdet deres ødelegges. Ved hjelp av sin far forsøker hun å gjenforenes med ektemannen, men han ender opp med å begå selvmord. Flere år senere reiser hun tilbake til Vietnam sammen med sin sønn for å vise ham hvor hun kom fra.
Østre gravlund

Østre gravlund, Tvetenveien 7, ligger mellom Helsfyr, Teisen og Bryn i Oslo over et areal på 124 dekar. Gravlunden ble innviet i 1895 etter at kommunen overtok Helsfyr gård i 1892 og gravlunden er anlagt på dennes jorder. Gravlunden er utvidet flere ganger, særlig på 1920- og 1930-tallet. Hovedankomst er fra Tvetenveien, men det er også en port i gjerdet fra Østensjøveien og tre fra Strømsveien.
I 1894 ble det oppført et lite kapell, ved en ombygging ble det bygget på et hvelvet tak og en apsis og i 1946 ble fondveggen dekortert med fresker av Herman Willoch. Kapellet ble revet i 1961, men klokketårnet ble stående. Samme år ble Østre krematorium innviet med to kapeller. Store kapell har dekorasjoner av Sigurd Winge og Lille kapell har mosaikk av Kåre Jonsborg. Krematoriet opphørte i 2009.
Det er etablert en minnelund sentralt på gravplassen. Ved inngangen henger en plate i treramme med følgende tekst: «Minnelunden er et gravfelt der den enkelte grav er uuten minnesmerke. Fang et minne - kjenn et savn, hver for oss har sorgen navn». Bronsestatuen, «Liggende kvinne», av den tyske arkitekten og billedhuggeren Ulfert Janssen står i minnelundens nordøstre hjørne. På minnelundens vestre side er det opprettet en barneminnelund.
I 1912 ble 11 dekar skilt ut som gravplass for Det mosaiske trossamfunn i gravlundens sørøstre del.
Finocchiona

Finocchiona er en salamipølse fra Toscana i Italia, med frø av vill fennikel som en viktig smakssetter. Navnet kommer fra semi di finocchio (italiensk for fennikelfrø).
Pølsen er en middels stor salami og blir lagret fra fire måneder opp til ett år. Den blir laget av magert svinekjøtt, svinefett fra kinn og skulder, og krydres med pepper, frø av viltvoksende fennikel og hvitløk. Noen nettkilder oppgir at pølsen også bør inneholde lokal rødvin.
Finocciona stammer fra Firenzes omland, men lages i dag over hele Toscana. Flere nettkilder refererer en historie om pølsens opprinnelse: En mann stjal en salamipølse fra et marked i byen Prato og gjemte den et sted der det vokste vill fennikel. Da han en tid senere hentet pølsen, hadde den fått en tiltalende smak av fennikelen. Nettstedet prosciuttopedia.com oppgir at fennikel ble tilsatt av økonomiske grunner, fordi pepper var for dyrt.
Pølsen er mye brukt som antipasti, appetittvekkere i starten av et måltid.
Salamien sbriciolona fra Chianti-området i Toscana, som har navnet fra verbet sbricolare (kverne eller smuldre), er en finocchiona. Sbriciolona er større enn finocchiona, har større fettinnhold og kortere lagringstid.
Nini

Handling

Nini Lunde er soldat – og detektiv. Soldat i Frelsesarmeen, og «detektiv» ved armeens kontor for savnede personer. Dessuten er hun en ung, våken og modig kvinne som stadig havner i dramatiske situasjoner. Andre sentrale skikkelser i serien er John, Ninis armékollega med en mørk fortid, og politietterforskeren Bror, som blir romantisk involvert med Nini.

Om serien

Den første serien Nini består av fire avsluttende episoder. Første episode har vanlig spillefilmlengde og ble sendt som mandagsfilm, mens de tre øvrige episodene var kortere og ble sendt torsdager. Den andre serien kom i 2001 og var føljetong.
Idé og manuskript til serien var ved Arthur Johansen, mens Nils Gaup hadde regien.
NRK satset 6,7 millioner kroner på serien, og innspillingen tok et halvt år.

Mottakelse

Serien ble svært godt mottatt av VGs anmelder, Tore Johansen, som skrev: «Den første episoden av serien om Nini var drivende god, spennende og - om ikke morsom - så i alle fall særdeles underholdende». Dagbladets Hans Rossiné var noe mer delt i sin kritikk, og skrev at: «Første episode av spenningsserien «Nini» på NRK1 var ujevn, med actionsekvenser som tok helt av, og med enkelte hverdagssekvenser som fikk vel mye studio-i-Nydalen-preg».
Nini ble også godt mottatt seermessig, og serien ble belønnet med prisen for beste TV-drama under Gullruten 1999.
Randy Newman

Karriere

Pianisten Randy Newman er utdannet innen klassisk musikk. Han begynte på midten av 1960-tallet med å skrive sanger for andre artister, deriblant Judy Collins og Alan Price. Han platedebuterte i 1968 med den klassiskinspirerte Randy Newman Creates Something New Under the Sun. Platen ble omfavnet av kritikere og musikkintellektuelle, men oversett av det store publikum. Året etter ga han ut antitesen til debutplaten, den skitne og countryinspirerte 12 Songs. Igjen jublet kritikerne, men platesalget var dårlig. Samme år spilte Harry Nilsson og Newman inn platen Nilsson Sings Newman. Newman fikk sin første kommersielle opptur med Sail Away (1973). Platen regnes i dag som Newmans mesterverk, der han kombinerer det klassiske fra debutplaten med det røffe fra 12 Songs. På 70-tallet fikk Newman hjelp av drevne musikere, for eksempel Ry Cooder, The Eagles, Toto, Jim Keltner og Klaus Voormann.

Short People

I 1977 fikk Newman sin første og eneste hitlåt, Short People, hentet fra albumet Little Criminals. Sangen synges i «jeg-form» og handler om en mann som hater kortvokste mennesker. Det hele var et humoristisk spark mot intoleranse og rasisme, men ironien gikk over hodet på flere kortvokste mennesker. Spøk ble til alvor da Newman mottok dødstrusler. I staten Maryland forsøkte man å få en egen lov som skulle forby spilling av Short People, men søknad ble henlagt da det var grunnlovsstridig (ytringsfrihet).

1980 og fremover

Newman ga ut to plater på 80-tallet: Trouble In Paradise (1983) og Land Of Dreams (1988). På sistnevnte fikk han hjelp av Dire Straits. I 1985 var han med å på skrive filmen The Three Amigos (med Chevy Chase, Steve Martin og Martin Short). Sommeren 1999 ga han ut Bad Love som – i likhet med samtlige av Newmans plater – ble svært kritikerrost. I 2008 kom hans foreløpig siste utgivelse "Harps and Angels".
Newman regnes i dag som en av pop-rockens sanne originaler, og nyter stor respekt fra blant andre Paul McCartney og Brian Wilson. Han har tilnavnet «Rockens Mark Twain».

Filmmusikk

Newman tjener svært lite penger på sine soloplater. Hans største inntektskilde er de mange filmmusikkplatene han har laget. Det er særlig hans samarbeid med Pixar/Disney som er innbringende, takket være filmmusikken til Toy Story, Toy Story 2, Monsterbedriften, Småkryp og Biler. Andre filmer Newman har laget musikken til er Slekten er verst, The Awakenings, Cold Turkey, Performance, The Paper, Parenthood, Ragtime, The Three Amigos og Svigers er aller verst. I 2002 vant han Oscar for beste sang (i konkurranse med Paul McCartney og Sting) for sin sang If I Didn't Have You fra Monsterbedriften. Før han vant, hadde Newman 15 tidligere Oscar-nominasjoner på samvittigheten.
Newman vant også Oscar for beste sang for «We Belong Together» fra Toy Story 3 (2010).
KGK Norge

KGK Norge AS er en handels- og serviceorganisasjon som representerer kjente merkevarer i bil- og båtbransjen.
KGK Norge har sine kontorer på Alnabru i Oslo, og ble etablert som ZF Norge i 1979, og har vært en del av KGK-gruppen siden 2001. KGK-gruppen har foruten kontorer i Norge og Sverige, også kontorer i Finland, Estland, Latvia og Litauen.
Mark Kinsella

Klubbkarriere

Kinsella startet sin karriere gjennom ungdomsystemet til Home Farm i hjemlandet før han som 17-åring skrev under på en kontrakt med den engelske klubben Colchester United i 1989. Der fikk han spille 180 seriekamper over syv sesonger, og var blant annet med på å vinne FA Trophy med klubben i 1992. Han gikk videre til Charlton Athletic i september 1996 på en overgangssum verdt 150 000 pund. Her ble han med tiden lagkaptein og var sterkt delaktig i opprykket til Premier League i 1998. 
I 2001 pådro han seg en skade som satte ham ut av laget, og som gjorde at Scott Parker fikk anledning til å ta hans plass for godt, selv når Kinsella var tilbake skadefri. Han ble deretter solgt til Aston Villa for én million pund sommeren 2002. Den 24. august samme år debuterte han for Villa mot Tottenham Hotspur, og tilsammen fikk han 24 seriekamper i sin første sesong. I den påfølgende sesongen ble han rammet av skader og spilte kun to kamper før han ble hentet av West Bromwich Albion på en halvårskontrakt i januar 2004. Her var han med på å rykke opp med WBA etter å ha spilt 18 kamper og scoret ett mål.
Etter at kontrakten med West Bromwich ble fullført dro han i juli 2004 videre til Walsall, hvor han etter to skadepregede sesonger tok over som spillende manager i april 2006. Han ble deretter hentet tilbake til hans tidligere klubb Charlton Athletic som utviklingstrener fra desember 2006, med fokus på yngre spillere. Denne stillingen hadde han frem til Phil Parkinson ble sparket som manager i begynnelsen av januar 2011.

Internasjonal karriere

Kinsella fikk sin debut for Irland i en kamp mot Sverige i 1998. Han ble tatt ut i troppen til VM i fotball 2002 av landslagstrener Mick McCarthy, hvor han spilte samtlige av Irlands kamper og i fravær av Roy Keane styrte midtbanen sammen med Matt Holland. Kinsella ga seg som landslagsspiller i 2008, og endte ved det opp med 48 landskamper og tre mål.
Troms Arbeiderblad

Troms Arbeiderblad var en norsk avis, utgitt fra 1. mai 1933 til 12. mai 1934. Den var organ for Norges Kommunistiske Parti.
Redaktør for avisen var Hans Førde.
Infernö

Infernö er et norsk thrash metal-band fra Kolbotn. Bandet ble stiftet i 1995.
Bandet er signert med Duplicate Records. Bandets mest kjente medlem er Carl-Michael «Aggressor» Eide. Han har vært medlem av Cadaver, Dødheimsgard, Satyricon, Ulver og Ved Buens Ende. Han er også med i Aura Noir og Virus.
Den 26. mars 2005 falt Carl-Michael Eide fra femte etasje, fikk store skader og kunne først ikke gå. Han satt i rullestol, men trente seg opp og sto i 2011 igjen på scenen.
Stangehallen

Stangehallen er en flerbrukshall i Stange kommune i Hedmark. Den ligger ved Stange videregående skole og ikke langt fra Stange stasjon.
For friidrett har hallen bane med 200 meter doserte svinger. Videre finnes fire håndballbaner, treningsrom, samt lokaler for teater, kurs og skole. Idrettsarealet dekker 5 000 m² av anleggets totalt 12 000 m².
Solospill

Handling

Skipsreder Alex Larang og hans familie blir sentrum for intriger og mord. Helmer og Sigurdson gir seg i kast med en etterforskning der deres tidligere kollega, Trond Steen, kommer i søkelyset. Han er suspendert fra politiet etter å ha drept en mann i håndgemeng, og nå tvinges han på flukt etter at han blir observert på åstedet for to mord. Hvis han er uskyldig, klarer han å renvaske seg ved – om mulig – å finne den virkelige morderen?
Candezea

Utseende

Nokså små, blanke, gjerne rødlige bladbiller.

Levevis

Både larvene og de voksne (imago) er planteetere, i alle fall noen av artene lever på planter i gresskarfamilien (Cucurbitaceae).

Utbredelse

Slekten er utbredt i Afrika, Madagaskar, Ny-Caledonia og Australia. Muligens bør bare de sju artene fra Afrika plasseres i denne slekten.
Mexicana de Aviación

Konkurs

Selskapet instilte alle sine flyvinger fra den 27. august og gikk konkurs den 11. september 2010.
Finsk-norsk kulturinstitutt

Finsk-norsk kulturinstitutt ble opprettet i 1997 og arbeider for å styrke kontakten mellom Finlands og Norges kultur- og samfunnsliv og for å øke kunnskapen om Finland i Norge og omvendt. Kulturinstituttets bakgrunnsorganisasjoner er de bilaterale kulturfondene Kulturfonden för Finland och Norge og Norsk-finsk kulturfond. Fondsstyret utpeker instituttets styre som har medlemmer fra Norge og Finland. Undervisnings- og kulturministeriet i Finland står for instituttets basisfinansiering.
Kulturinstituttet er et informasjons- og kontaktsentrum og tar imot spørsmål og henvendelser fra publikum. Kulturinstituttet har en omfattende utadrettet virksomhet med et variert program som består bl.a. av utstillinger, konserter, forfatterbesøk, seminarer og forelesninger i samarbeid med norske institusjoner.
Kulturinstituttet er lokalisert i Oslo med sentral beliggenhet i sentrum Wergelandsveien 23 B i Oslo men hele Norge hører til instituttets virksomhetsområde.
Finsk-norsk kulturinstitutt står i nær forbindelse med andre institusjoner som fremmer kontakt mellom våre to land og folk.
Finland har et nettverk av 17 kultur- og vitenskapsinstitutter rundt i verden.
Drumtochty Castle

Drumtochty Castle er en krenellert herskapelig bygning reist i neo-gotisk stil året 1812, beliggende omtrent tre kilometer nordvest av Auchenblae, Aberdeenshire, Skottland. Dette slottet står i sørenden Drumtochty-skogen. Andre slott i Kincardineshire-området er Fasque House, Fetteresso Castle, Dunnottar Castle and Muchalls Castle.
Under 2. verdenskrig ble Drumtochty Castle kjøpt av norske myndigheter i eksil og brukt som kostskole for norske barn som var flyktninger fra den tyske okkupasjonen av Norge, bl.a. barna som ble evakuert fra Svalbard i 1941.
Donald Duck & Co

Historie

Det første Donald-heftet i Norge kom ut i desember 1948. Forsiden er blant de mest kjente motivene i norsk populærkultur, og viser Al Taliaferros Donald med hevet pekefinger foran Carl Barks' Ole, Dole og Doffen på rød bakgrunn. På grunn av papirrasjoneringen i etterkant av andre verdenskrig var heftet på bare 20 sider, og kun halvparten i farger. Bladet inneholdt blant annet Barks' historie om Donald i det frivillige brannvesen. Prisen på den første utgaven var 50 øre, og det ble en umiddelbar salgssuksess. Originalutgaven er i dag verdt godt over 20 000 kroner om det er i god stand, og er et ettertraktet samlerobjekt.
I 1950 hadde bladet økt til 36 sider, og slik var det frem til 1990. Da økte det til 40 sider, og senere på 1990-tallet til 48 og 64. I 2003 kom det med 68 sider. For å feire «60 år i Norge» hadde bladet i 2008 100 sider. Men i 2009 ble sidetallet redusert til 52. 
Så kom bladet Donald Duck Ekstra og deretter Donald Duck Junior.
Oversetterne, Helene C. Kløvstad og senere Vivi Aagaard, har vært viktige for bladet. Som lærerinner lånte de respektabilitet til oversettelsene av de amerikanske seriene. Første norske tegner var Alf Næsheim med «Automatmysteriet» (Næsheims manuskript, november 1968) og  «Manko i regnskapet» (Ernst Gervins manuskript, januar 1969). Tekstingen i bladet var satt med store bokstaver frem til 1973. Senere ble det små bokstaver.
I 1998 startet gjenutgivelser av de gamle bladene under tittelen De komplette årgangene. Første bind omfattet bladene fra 1948 og 1949. Deretter kom hele 1950-årgangen i en bok. Fra 1951 kom det bare bøker med forskjellige deler av årgangene.
I 1950 startet Walt Disneys seriehefter å komme ut.

Bilag

I 2012 ble det utgitt et såkalt talentbilag som trykket tegneseriestriper til 11 ungdommer.
International Commission on Zoological Nomenclature

International Commission on Zoological Nomenclature (ICZN) ble grunnlag i 1895 og har som primæroppgave å lage, publisere og periodisk å revidere International Code of Zoological Nomenclature. I tillegg avgjør ICZN i spesielle tilfeller usikkerhet som knytter seg til spørsmål om nomenklatur. Disse avgjørelsene publiseres i Bulletin of Zoological Nomenclature.
ICZN utgir og regulerer et uniformt system av zoologisk nomenklatur, som sikrer at alle dyr har et unikt og universelt anerkjent vitenskapelig navn. Vedlikehold av den internasjonale standarden for dyrs nomenklatur er en unik rolle for kommisjonen.
Kommisjonen omhandler i øyeblikket (februar 2017) 27 medlemmer fra 18 land. Kommisjonen støttes av et lite sekretariat, som er lokalisert ved Lee Kong Chian Natural History Museum i Singapore.
Uglereirmøll

Utseende

En liten til middelsstor (vingespenn 10-20 millimeter), ensfarget lyst gråbrun møll. Antennene er trådformede og omtrent tre fjerdedeler så lange som forvingene. Hodet, forkroppen og forvingene er lyst gråbrune. Arten er ganske lik flere andre arter i slekten Tinea. Bakvingene er blekt gråbrune.

Levevis

Biologien til denne sjeldne arten er ganske ufullstendig kjent. Den har blitt klekket fra gulpeboller av slagugle (Strix uralensis), der larvene trolig ernærte seg av hår- og fjær-rester, som hos flere beslektede arter. Trolig kan den også finnes i eller ved reir av andre fuglearter.

Utbredelse

Den er funnet i Skandinavia og Finland, og videre østover til det sørlige Sibir og Kasakhstan. Ingen steder er den vanlig. I Norge kjenner man bare ett enkelt funn, fra Tynset i Hedmark, interessant nok innenfor slaguglas svært begrensede utbredelse i Norge.
VM i kjelkehockey 2009

VM i kjelkehockey 2009 ble arrangert i perioden 9. til 16. mai 2009, i Ostrava i Tsjekkia. 
Dette var femte gang det ble arrangert VM i kjelkehockey, og regjerende verdensmestre var Canada.
Odontologforeningen

Odontologforeningen er en medlemsforening for tannlege- og tannpleierstudentene ved Det odontologiske fakultet ved Universitetet i Oslo. Foreningen ble opprettet i 1910.
Foreningen arrangerer ulike møter, sammenkomster og andre sosiale aktiviteter for medlemmene og disponerer et eget lokale i Geitmyrsveien 71, Odontosauruskiælderen, til slike formål.
Odontologforeningen eier dessuten Tannlegehytta i Nordmarka. De utgir også "Tidens Tann", som kommer ut 4 ganger i året. Tannlegestudentene har også et eget musikkorps, Odontoblæsten, og en egen idrettsklubb, Odontologisk Idrettsklubb.
Fylkesvei 6580

Fylkesvei 6580 (Fv6580) i Trøndelag går mellom Sørtømme og Dalaberget i Melhus kommune. Veien er 2,1 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 673 (Sør-Trøndelag).
Nicolai Lumholtz

Privatliv

Lumholtz var gift tre ganger, første gang med Anne Marie Reus (1736–1779), datter av sognekapellan Ludvig Jacobsen Reus og Sara Cathrine f. Greve. Året etter hennes død giftet han seg igjen med Kirstine Cudrio (1749–1787), datter av Peter og Karen Cudrio, eierne av Losby gods.
I 1794 giftet han seg for tredje gang  med Karine Næschill (1776–1849), datter av skipskaptein John og Anna Næschill. Hun giftet med hans etterfølger, Mathias Sigwardt, etter at Lumholtz var død.
Lumholtz ligger begravet utenfor Oslo domkirke.
Clásica de San Sebastián 2011

Clásica de San Sebastián 2011 ble arrangert 30. juli og var den 31. utgaven av rittet.
21 lag deltok med åtte ryttere hver; de 18 ProTeam og tre inviterte profesjonelle kontinentallag: Caja Rural, Geox-TMC og Andalucía-Caja Granada.
Hammer Col

Hammer Col er et bredt, isdekt fjellpass på 3 800 moh mellom den sørlige delen av Vinson Massif og Craddock Massif i Sentinel Range i Ellsworth Mountains i Antarktis. Det 3 km brede skaret er relativt flatt.

Oppdaging og navnsetting

Det ble navnsatt av Advisory Committee on Antarctic Names (2006) etter William R. Hammer fra geologiavdelingen ved Augustana College ved Rock Island i Illinois, som arbeidet for U.S. Antarctic Program med å undersøke fossil i De transantarktiske fjellene, 1977–2003.
Hedesunda

Hedesunda er et tettsted i Gävle kommune i Gävleborgs län i landskapet Gästrikland i Sverige. I 2010 hadde tettstedet 1 028 innbyggere.
Leona (navn)

Etymologi

Leona er en feminin form av Leon, som er en fransk form av Leo eller en kortform av navn som begynner på Leon-, som Leonidas, Leonardo og Leonard. Alle formene har er relatert til det greske ordet λέων (leon), «løve».
Léone er en fransk form av navnet, og Leone en engelsk form. Andre varianter av navnet er blant annet Leonie og Leoni.
Carinoclodia

Utbredelse

Slekten er bare kjent fra Molukkene (Halmahera).
Quiksilver

Quiksilver er et australsk konsern, etablert i 1970 og er en av verdens største produsenter av surfeklær og annet relatert utstyr.
Quiksilvers hovedkvarter ligger i Torquay i Australia.
Slohokej Liga

Slohokej Liga er et multinasjonalt ishockey ligaen i Europa. Konkurransen består av lag fra Slovenia, Østerrike, Kroatia og Serbia. Noen få lag i ligaen er 2.lag for klubber som spiller i Ebel – Erste Bank Eishockey Liga (Graz, Jesenice og Olimpija). Andre slovensk lag bruker liga for fremtidig utvikling av unge slovenske spillere og har de fleste av deres team turnusplaner laget opp fra spillere på 21 år og yngre.